KOMMISSIONENS FORORDNING (EF) Nr. 1993/95 af 16. august 1995 om ændring af forordning (EØF) nr. 344/91 om gennemførelsesbestemmelser til Rådets forordning (EØF) nr. 1186/90 om udvidet anvendelse af Fællesskabets handelsklasseskema for slagtekroppe af voksent kvæg

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1186/90 af 7. maj 1990 om udvidet anvendelse af Fællesskabets handelsklasseskema for slagtekroppe af voksent kvæg (1), særlig artikel 2, og

ud fra følgende betragtninger:

I artikel 3, stk. 1 og 2, i Kommissionens forordning (EØF) nr. 344/91 af 13. februar 1991 om gennemførelsesbestemmelser til Rådets forordning (EØF) nr. 1186/90 om udvidet anvendelse af Fællesskabets handelsklasseskema for slagtekroppe af voksent kvæg (2), senest ændret ved forordning (EØF) nr. 2191/93 (3), er der fastsat bestemmelser for gennemførelsen og kontrollen af klassificeringen; for at sikre, at de klassifikatorer, der regelmæssigt arbejder på slagterierne, udfører et tilfredsstillende arbejde, bør der foretages et periodisk tilsyn med deres arbejde via individuelle test, der foretages hvert kvartal; i betragtning af den indvundne erfaring er det nødvendigt, at kontrollen på stedet ikke blot vedrører klassifikation og identifikation af et større antal slagtekroppe, men også vedrører slagtekroppenes præsentation; for effektivitetens skyld bør det fastsættes, at resultaterne af både de individuelle test og af de i nævnte artikel fastsatte kontrolbesøg nedfældes i protokoller, der opbevares af de nationale kontrolorganer;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

Artikel 3, stk. 1 og 2, i forordning (EØF) nr. 344/91 affattes således:

»1. Medlemsstaterne sikrer sig, at klassificeringen foretages af kvalificeret personale, der er ihændehavere af et bevis herfor. Dette bevis kan erstattes af en af medlemsstaten udstedt autorisation, når denne svarer til anerkendelsen af den pågældende kvalifikation.

De klassifikatorer, der regelmæssigt udøver deres virksomhed på autoriserede virksomheder, som på årsbasis slagter over 75 stykker voksent kvæg om ugen, får deres arbejde kontrolleret ved uanmeldte besøg én gang pr. kvartal ved en individuel test af 40 slagtekroppe; på autoriserede virksomheder, hvor kun en enkelt klassifikator normalt opererer, og hvor mindre end 40 slagtekroppe er til rådighed, foretages testen dog af det disponible antal slagtekroppe, for så vidt antallet mindst er 25. Disse test, der foretages af et organ, der er uafhængigt af slagteriet og det organ, der er ansvarligt for klassificering, indgår i den kontrol, der er fastsat i stk. 2. Der kræves dog ikke uafhængighed af det organ, der er ansvarligt for klassificering, når den kompetente myndighed selv udfører nævnte kontrol.

2. Klassificeringen og identifikationen på de i artikel 1 i forordning (EØF) nr. 1186/90 omhandlede virksomheder kontrolleres på stedet ved uanmeldte besøg af et organ, der er uafhængigt af slagteriet.

Kontrollen skal mindst finde sted to gange hvert kvartal på alle de autoriserede virksomheder, der foretager klassificering, og skal mindst vedrøre det samme antal slagtekroppe som nævnt i stk. 1, andet afsnit, udvalgt tilfældigt. For de i artikel 2, stk. 2, første led, omhandlede autoriserede virksomheder og for de autoriserede virksomheder, hvor kun en enkelt klassifikator normalt opererer, kan kontrollens hyppighed dog reduceres til en enkelt kontrol hvert kvartal.

Hvis kontrolorganet er det samme som det organ, der er ansvarligt for klassificering og identifikation af slagtekroppe, eller hvis det ikke henhører under en offentlig myndighed, skal den offentlige myndighed mindst én gang om året fysisk overvåge den i foregående afsnit fastsatte kontrol på de samme betingelser. Den offentlige myndighed underrettes regelmæssigt om resultaterne af kontrolorganets arbejde.

Hvis der ved kontrolbesøgene konstateres et signifikant antal ukorrekte klassificeringer eller ikke-forskriftsmæssige identifikationer:

a) øges antallet af undersøgte slagtekroppe og kontrolhyppigheden, og

b) det i stk. 1 omhandlede bevis kan inddrages.

De nationale kontrolorganer skal udarbejde og opbevare kontrolrapporter om de kontrolbesøg, der foretages efter nærværende artikel. Disse rapporter skal især indeholde oplysning om antallet af undersøgte slagtekroppe og antallet af de slagtekroppe, hvis klassificering eller identifikation er ukorrekt. De skal endvidere indeholde alle oplysninger om de anvendte præsentationsmåder, og, når de anvendes, om deres overensstemmelse med EF-reglerne«.

Artikel 2

Medlemsstaterne træffer alle andre foranstaltninger, der er nødvendige for anvendelsen af nærværende forordning.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. september 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. august 1995.

På Kommissionens vegne

Erkki LIIKANEN

Medlem af Kommissionen

(1) EFT nr. L 119 af 11. 5. 1990, s. 32.

(2) EFT nr. L 41 af 14. 2. 1991, s. 15.

(3) EFT nr. L 136 af 5. 8. 1993, s. 17.